  Виталий Пронин Ижысь Ӟуч театрлэн уйпал борддораз пул усьтӥськиз.14-тӥ мартэ Ижысь Ӟуч театрлэн уйпал борддораз пул усьтӥськиз. Со сӥземын Удмуртилэн нырысетӥ Конституциезлы 80 ар тырмонлы.Пулэз усьтонэ пыриськизы Кун Кенешлэн но Правительстволэн тӧрооссы Владимир Невоструев, Виктор Савельев, депутатъёс, калык огазеяськонъёсысь адямиос.Та нунал но инты юнме бырйымтэ. Ӵапак та нуналэ та интыын 80 ар талэсь азьло, 1937-тӥ арын, УАССР-ысь Советъёслэн 2-тӥ ӧтчамзы Удмуртилэсь Конституцизэ кутӥз. Та сярысь ивортэмын пул вылын но. Валтӥсь закон юнматэмын вал 15 часын 45 минутэ.- Удмуртилэн историяз 3 Конституция вал: 1937-тӥ, 1978-тӥ но 1994-тӥ аръёсы юнматэмын, - вераз В. Невоструев. - Но нырысетӥезлэн, 80 ар талэсь азьло кылдытэмезлэн, тужгес бадӟым кулэлыкез вал. Валтӥсь законын нырысьсэ юнматэмын удмурт калыклэн правоосыз, со инъет выллем луиз кивалтон ёзъёслэн азинсконзылы. Законъёсты кылдытонэн соку выриз Верховной Совет. Туала Кун Кенеш ӵапак со бордысь потӥз.История наукаосъя доктор Евгений Шумилов шуиз:- Конституциез юнматон удмурт калык понна быдӟым нуналлы пӧрмиз. Нырысьсэ асьме шаермес кунэн лыдъязы, зэм, зэм, озьы ик шуэмын вал - Удмурт кун (государство Удмуртия). Со законэз кутон секытэн мынӥз но кема кыстӥськиз. Со бордын ужан кутскиз 1936-тӥ арын 10-тӥ ноябре. Жаляса верано, Удмуртилэн азинскемезлы трос кужымзэс сётэм муртъёслы - К. Гердлы, Т. Борисовлы, И. Наговицынлы - Конституциез адӟыны ӧз кылды ни.Буре ваён пулэз усьтон - со асьме историмес, шаермес азинтон понна трос лэсьтэм адямиосты данъян но гажан.Ангелина Снигирёва Теги: история Удмуртия  